INDOKOLÁS

**az önkormányzati tulajdonban lévő lakások bérletéről, valamint elidegenítéséről szóló 25/2005.(VI.30.) önkormányzati rendelet módosításáról önkormányzati rendelethez**

**Általános indokolás**

Szolnok Megyei Jogú Város Közgyűlése az önkormányzati tulajdonban lévő lakások bérletéről, valamint elidegenítéséről szóló 25/2005. (VI.30.) önkormányzati rendeletében (továbbiakban: lakásrendelet) szabályozza az önkormányzati bérlakások bérbeadásának feltételeit, a bérbeadási jogcímeket, a lakbér és lakáshasználati díj mértékét, az elidegenítés szabályait.

A Közgyűlés a 27/2019. (XII.2.) önkormányzati rendeletével módosította a lakásrendelet 109/A.§ (2) bekezdésének g) pontját, melynek értelmében *nem idegeníthető el a határozott időre bérbe adott önkormányzati lakás, kivéve, ha a vételi szándékkal jelentkező bérlő a lakást bérleti jogviszony keretében legalább 10 éve jogszerűen használja*.

A rendelet módosítása óta jelentősen visszaesett az önkormányzati bérlakások megvételére irányuló kérelmek száma, tényleges értékesítésre pedig egyáltalán nem került sor.

Ezen folyamatok részben annak tudhatók be, hogy meglehetősen hosszú a rendeletben meghatározott 10 év bérleti jogviszony, ezért javasoljuk annak 3 évre történő csökkentését.

A határozatlan idejű bérlettel rendelkező önkormányzati lakásokat a bérlők továbbra is a jelenlegi feltételekkel vehetnék meg.

Jelen rendelet és az európai uniós jogból eredő kötelezettségek összhangban vannak, az Európai Unió alapját képező szerződések vagy uniós jogi aktus rendelkezései előzetes bejelentést vagy egyéb véleményezést a jogszabály megalkotása kapcsán nem írnak elő.

**Részletes indokolás**

**1.§-hoz**

A rendeletmódosítással a határozott időre bérbe adott lakások akkor idegeníthetők el, ha a bérlő azt legalább 3 éve jogszerűen használja.

**2.§-hoz**

Hatályba léptető és dereguláló rendelkezést tartalmaz.